ཐོད་པས་ཡང་དག་བསྐོར། ། སྨ་ར་དམར་སེར་བརྫེས་པ་སྟེ། ། ཧྲཱིཿཥྚྲཱིཿལ་སོགས་སྔགས་རྣམས་བརྗོད། ། རྡོ་རྗེ་དབྱུག་པ་ཡང་དག་གསོར། ། གཤིན་རྗེ་གཤེད་ཀྱི་རྣལ་འབྱོར་པས། ། སེང་གེའི་སྒྲ་ནི་བསྒྲག་པར་བྱ། ། ཅུང་ཟད་མཐུ་ནི་ཐོབ་པ་ཡིས། ། གྲོང་ཁྱེར་ཞུགས་ཏེ་རོལ་བར་བྱ། ། རབ་མཛེས་གར་ནི་བྱ་བ་དང་། ། དྲུག་འགྱུར་ལ་སོགས་གླུ་བླང་ངོ་། ། སྲང་དུ་རྒྱལ་མཚན་དེ་བལྟ་ཞིང་། ། དེ་ལ་འོ་མ་རབ་ཏུ་བསྒྲུབ། ། འོ་མ་ལ་འདྲིས་རྩེ་གཅིག་སེམས། ། ཕྱག་རྒྱ་ཆེན་པོ་རབ་བསྒྲུབ་བྱ། ། ཕག་མོའི་གཟུགས་སུ་བསྒོམ་བྱས་ལ། ། འདོད་པའི་མཐའ་ལ་བཙུན་མོ་ཀུན། ། སེང་གེ་བཞིན་དུ་འཇིགས་མེད་པས། ། འདོད་དོན་ཀུན་འགྲུབ་རྣལ་འབྱོར་པའི། ། དེ་ནས་ཕྱག་རྒྱ་རབ་བསྒྲུབ་པ། ། བདག་གིས་ཡང་དག་རབ་བཤད་བྱ། ། ཡི་གེ་གཅིག་གི་སྔགས་ཆེན་ཏེ། ། དེ་ཡི་བཟླས་པ་ངེས་པར་བཤད། ། ཥྚྲཱིཿཡིག་ས་བོན་ལས་བྱུང་བའི། ། མ་ཧེའི་གདོང་པ་རྣམ་པར་བསྒོམ། ། རྡོ་རྗེའི་དཀྱིལ་འཁོར་ལ་གནས་པ། ། མ་ཧེའི་སྟེང་དུ་བསྒོམ་པར་བྱ། ། གང་ཞིག་ས་ལ་གནས་པ་ཡི། ། སྣ་ཚོགས་མཚོན་ཆའི་རང་གཟུགས་རྣམས། ། བློ་དང་ལྡན་པས་ལག་ན་བསྒོམ། ། མ་ཧེའི་གདོང་ཅན་སྒྲུབ་པ་འོ། ། དེ་ནས་རྡོ་རྗེ་དབྱུག་པ་ཡི། ། སྒྲུབ་ཐབས་བདག་གིས་རབ་བཤད་བྱ། ། ཡི་གེ་ཧྲཱིཿནི་གསང་སྔགས་ཆེ། ། མ་ཧེ་ཆེན་པོ་ལ་ཞོན་པ། ། འབུམ་ཕྲག་གཉིས་ནི་རྫོགས་པའི་ཕྱག། ཐལ་བའི་རྡུལ་གྱིས་ལུས་ལ་བྱུགས། ། རི་རབ་བཞིན་དུ་མཐོ་བ་ལ། ། རོ་ལྡན་འོག་ཏུ་ཡང་དག་གནོན། ། དེ་ནས་ཕྱག་ནི་བྱེ་བ་ཡི། ། སྒྲུབ་ཐབས་བདག་གིས་རབ་བཤད་བྱ། ། ཝི་ཀྲྀ་ཏཱ་ན་ན་གསང་སྔགས་ཆེ། ། ཧཱུྃ་ཡིག་ལས་བྱུང་གཙོ་བོ་སྟེ། ། ཨོཾ་ཝི་ཀྲྀ་ཏཱ་ན་ན་ཧཱུྃ་ཧཱ་ཧི་ཧོཿཧཱུྃ་ཧཱུྃ་ཧེ་ཧེཿཧོཿཧཿསྭཱ་ཧཱ། དགོས་པ་ཐམས་ཅད་རབ་སྒྲུབ་པའི། ། དམ་ཚིག་སྒྲུབ་པ་འདིར་བཤད་དོ། ། སྔགས་ཀྱིས་དུབ་ལ་ཁ་ཟས་བཟའ། ། ཁ་ན་མ་ཐོ་མེད་རྙེད་བླང་། ། ཤ་ཆེན་དེ་བཞིན་རྟ་དང་ནི། ། དེ་བཞིན་གླང་ཆེན་ཁྱད་པ་ཅན། ། བ་ལང་གཟུགས་དང་ཁྱི་དང་ནི། ། བོང་བུ་རྔ་མོ་ཅེ་སྤྱང་ངོ་། ། རམས་དང་བསྲེས་ཤིང་བཙོ་བྱས་ནས། ། ཞག་ཆེན་ལུས་ལ་མངོན་པར་བྱུག། འདི་ཡིས་ལུས་ལ་བྱུགས་ཙམ་གྱིས། ། འགྲོ་བ་ཐམས་དག་དབང་དུ་བྱེད། ། རྣམ་སྣང་སིན་དུ་བཱ་རཉྩ། ། དེ་བཞིན་བིལ་བའི་ལོ་མ་དང་། ། སོ་ཕག་ཕྱེ་མ་ལྷན་ཅིག་ཏུ། ། གསེར་ཤིང་ལོ་མའི་ཁུ་བ་རྣམས། ། འདི་ཡི་ལུས་ལ་དྲིལ་ཕྱིས་བྱ། ། རྡོ་རྗེ་ཆེན་པོའི་བདུད་རྩི་བཞིན། ། རང་འབྱུང་མེ་ཏོག་བཏུང་བ་བཞིན། ། འདི་ནི་རྣལ་འབྱོར་རབ་མཆོག་གོ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་གཤིན་རྗེ་གཤེད་དམར་པོའི་རྒྱུད་ལས་སྤྱོད་པའི་དམ་ཚིག་སྒྲུབ་པའི་རིམ་པར་ཕྱེ་བ་སྟེ་བཅུ་བཞི་པའོ། ། ། ། དེ་ནས་བཅོམ་ལྡན་འདས་སྐྱེས་བུ་ཆེན་པོའི་དམ་ཚིག་ཙ་རྩི་ཀཱའི་རྣམ་པའི་ཏིང་ངེ་འཛིན་ལ་སྙོམས་པར་ཞུགས་པ་དང་། རྡོ་རྗེ་ཕག་མོའི་རྣམ་པའི་ཏིང་ངེ་འཛིན་ལ་སྙོམས་པར་ཞུགས་པ་དང་། དབྱངས་ཅན་མའི་རྣམ་པའི་ཏིང་ངེ་འཛིན་ལ་སྙོམས་པར་ཞུགས་པ་དང་། གཽ་རཱི་མའི་རྣམ་པའི་ཏིང་ངེ་འཛིན་ལ་སྙོམས་པར་ཞུགས་པ་ལས་མཆོད་པའི་གླུ་འདིས་གསོལ་བ་གདབ་བོ། ། ཨེ་མ་གཤིན་རྗེ་གཤེད་དམར་པོ། ། བླ་མ་སྲིན་པོའི་རང་བཞིན་ཏེ། ། བདག་ནི་ཁྱོད་མཐོང་བས་འཇིགས་པས། ། བླ་མས་ཁྲོ་བོའི་རང་བཞིན་སྤངས། ། མཐོ་རིས་ས་སྟེང་ས་འོག་རྣམས། ། ཁྱོད་ཀྱི་གར་གྱིས་གཡོ་བར་བྱེད། ། ཁྲག་གི་མིག་སྨན་ཁྲོ་བའི་སེམས། ། གར་མཛད་ཁྱེད་ནི་རོ་ལངས་གཟུགས། ། དམར་ཞིང་ཐུང་བའི་ཚད་ལྡན་པ། ། རྣམ་པ་མང་པོའི་སྤྲུལ་གཟུགས་བྱེད། ། རྡོ་རྗེ་དབྱངས་ཅན་མ་ཡིན་ཞུས། ། ཁྱོད་ཀྱི་གར་མཛད་བདེ་བ་ཆེ། ། ཁྱོད་ཀྱི་ཧྲཱིཿཥྚྲཱིཿའི་སྔགས་ཀྱི་གར། ། ས་གསུམ་པོ་ཡི་འཁྲུལ་པ་སོལ། ། བརྩེ་བས་ཁྲོ་བའི་རྗེ་བཙུན་ཁྱོད། ། འགྲོ་ལ་བལྟ་ཞིང་གར་མཛད་དོ། ། དེ་ནས་བཟླས་པའི་མཚན་ཉིད་མཆོག། བདག་གིས་ཡང་དག་རབ་བཤད་བྱ། ། གང་གིས་བཟླས་པ་རབ་སྦྱོར་བས། ། མང་པོ་ཡིས་ནི་དངོས་གྲུབ་འཐོབ། ། མྱུར་བ་མ་ཡིན་བུལ་བ་མིན། ། རིང་པོ་མ་ཡིན་ཐུང་བ་མིན། ། ཅུང་ཟད་སྔགས་ནི་ཐོས་པར་རོ། ། གཤིན་རྗེ་གཤེད་ཀྱི་སློབ་དཔོན་མཆོག། མི་དང་མ་ཧེ་གཉིས་འཐུང་དང་། ། བ་ལང་གཟུགས་དང་རྟ་དང་ནི། ། བོང་བུ་རྔ་མོའི་རུས་བཟུང་ནས། ། བཟླས་པའི་ཕྲེང་བས་རབ་བསྒྲུབ་བྱ། ། ཟླ་བ་ཟླ་བའི་བཅུ་བཞི་ལ། ། བདུད་རྩི་ལྔ་དང་ལྡན་པ་ཡི། ། ཤ་ལྔ་ཡིས་ནི་བྱུག་པར་བྱ། ། བཟླས་པ་ཡིས་ནི་དངོས་གྲུབ་མཆོག། སོ་སོའི་རྐང་པའི་རིལ་བུ་ལ། ། གཤིན་རྗེ་གཤེད་སྒོམ་རྣལ་འབྱོར་པས། ། མཁས་པས་ཡང་ན་མི་མགོ་ནི། ། ཁྲག་འཛག་རློན་པ་བསྒོམ་པར་བྱ། ། ཁྲི་ཡི་སྔགས་ཀྱིས་འབྱུང་པོ་རྣམས། ། མཁའ་འགྲོ་མ་རྣམས་སྟོང་གིས་ཏེ། ། གཤིན་རྗེ་གཤེད་པོ་རབ་སྦྱོར་བས། ། ཡི་དྭགས་རྣམས་ནི་གཞོན་ཞིང་བསད། ། རྣལ་འབྱོར་བདག་ཉིད་འབུམ་བཟླས་ན། ། ལས་ཀུན་དེ་ཡིས་བྱེད་པར་འགྱུར། ། བྱེ་བ་བཟླས་ན་དངོས་གྲུབ་སྟེ། ། བྱེ་བ་ལྔ་ཡིས་སྨོན་ཅི་དགོས། ། ཉི་མ་སོ་སོའམ་ཡང་ན་ཟླ། ། ཡང་ནི་ལོ་ནི་སོ་སོ་ལ། ། མཁས་པས་དབྱུག་གུ་དྲུག་ཅུ་བཞིའི། ། གཏོར་མ་དྲུག་ཅུ་རྩ་བཞི་སྦྱིན། ། འགའ་ཞིག་རྟག་ཏུ་བཟའ་བ་དང་། ། འགའ་ཞིག་དེ་བཞིན་བཏུང་བ་དང་། ། གཞན་ཡང་བཟའ་བ་ཐམས་ཅད་ཀྱི། ། དང་པོ་གཤིན་རྗེ་གཤེད་ལ་དབུལ། ། དེ་ནས་བླ་མར་ཡོན་གྱི་མཆོག། དབུལ་བར་བྱ་བ་དང་བཤད་བྱ། ། བདག་ཉིད་ཞི་བའི་ཕྱིར་དང་ནི། ། དེ་བཞིན་ལས་ཀུན་སྒྲུབ་པའི་ཕྱིར། ། བདག་གིས་ལུས་དབུལ་ངེས་པར་བདུད། ། རྟ་དང་བ་ལང་གླང་པོ་དང་། ། གསེར་དང་ནོར་དང་མ་མ་དང་། ། རང་གི་ཆུང་མ་དེ་བཞིན་བུ། ། མ་དང་སྲིང་མོ་ཚ་མོ་དང་། ། གོས་ནི་རྣམ་པ་སྣ་ཚོགས་དང་། ། གདུགས་དང་མཛེས་པའི་རྔ་ཡབ་དང་། ། ཁྱིམ་དང་ཁྲི་དང་དྲི་བཟང་དང་། ། གླུ་དང་དེ་བཞིན་རོལ་མོ་དང་། ། རལ་གྲི་རྒྱན་རྣམས་དེ་བཞིན་དུ། ། བརྟུལ་ཞུགས་ཅན་གྱིས་བླ་མར་དབུལ། ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་གཤིན་རྗེ་གཤེད་དམར་པོའི་རྒྱུད་ལས་ཐབས་ཐམས་ཅད་སྒྲུབ་པའི་རིམ་པར་ཕྱེ་བ་སྟེ་བཅོ་ལྔ་པའོ། ། ། ། དེ་ནས་སེམས་ཐམས་ཅད་ཀྱི་བདུད་དང་འདོད་ཆགས་ལ་སོགས་པའི་ཉོན་མོངས་པ་གཅོད་ཅིང་གཞོན་པའི་དོན་གྱི་ཕྱིར་སྐུ་མདོག་དམར་པོའོ། ། སྤྱན་གསུམ་ནི་འདས་པ་དང་། མ་འོངས་དང་ད་ལྟར་གྱི་དུས་གསུམ་མོ། ། ཕྱག་གཉིས་ནི་དངོས་པོ་དང་དངོས་མེད་པའི་རྣམ་པར་རྟོག་པ་རྣམས་འཇོམས་པའོ། ། ཤེས་རབ་མ་ལ་འཁྱུད་པ་ནི་སྟོང་བ་ཉིད་དང་སྙིང་རྗེ་ཐ་མི་དད་པར་སྦྱོར་བའོ། ། ཀླུ་བརྒྱད་ནི་རྣམ་པར་ཤེས་པར་བརྒྱད་དུ་གསུངས་སོ། ། མགོ་བོའི་བརྒྱ་ཕྱེད་ཕྲེང་བ་ནི་ཡི་གེ་ལྔ་བཅུ་སྦྱོར་བའོ། ། གཡོན་ན་ཐོད་པ་ནི་ཡེ་ཤེས་ལྔའི་བདུད་རྩིའི་བཅུད་ཀྱིས་ཡོངས་སུ་གང་ཞིང་སྟོང་པ་ཉིད་ཀྱི་རང་བཞིན་ནོ། ། གཡས་ན་དབྱུག་པ་ནི་ཕུང་པོ་དང་ཉོན་མོངས་པ་དང་ལྷའི་བུ་དང་འཆི་བའི་བདུད་རྣམས་འཇོམས་ཤིང་སྙིང་རྗེའི་རང་བཞིན་ནོ། ། ཞབས་གཡོན་བརྐྱངས་པ་ནི་ཁམས་གསུམ་དུ་བཤད་དོ། ། ལྷ་མོའི་ཕྱག་གཡོན་ན་ཐོད་པ་བདུད་བཞིའི་ཁྲག་དཔག་ཏུ་མེད་པ་དངུལ་ཆུ་དང་བཅུད་ལེན་དང་རོ་བཅུད་དོ། ། གཡས་ན་དངོས་པ་དང་དངོས་པོ་མེད་པའི་རྣམ་པར་རྟོག་པ་གཅོད་པའི་གྲི་གུག་གོ། ཁྲོ་བོའི་གཟུགས་ཕྱལ་རྒྱས་པ་ནི་གདུག་པ་ཅན་རྣམས་འདུལ་བའོ། ། སྐྲ་དམར་སེར་གྱེན་དུ་བརྫེས་པ་ནི་སྤྲུལ་པ་དཔག་ཏུ་མེད་པའི་ཕྱིར་རོ། ། གྲུ་བཞི་ནི་སྡུག་བསྔལ་དང་ཀུན་འབྱུང་དང་འགོག་པ་དང་ལམ་གྱི་བདེན་པར་བཤད་དོ། ། སྒོར་བཞིའི་ནི་བདུད་བཞི་སྐྲག་པར་བྱེད་པའོ། ། ཟུར་བཞི་ན་ཚངས་པའི་གནས་བཞི་རབ་ཏུ་རྫོགས་པའི་ཕྱིར་རོ། ། ཀ་བ་བརྒྱད་ནི་སྒྱུ་མའི་དཔེ་བརྒྱད་ཀྱི་ཕྱིར་ཏེ། ། སྤྲུལ་པའི་གྲོང་ཁྱེར་དང་སྒྲ་བརྙན་དང་སྒྱུ་མ་དང་སྤྲིན་དང་རི་དྭགས་སྲེད་དང་མེ་ལོང་དང་གཟུགས་བརྙན་དང་ཆུ་ཟླའོ། ། ནམ་མཁའ་ནི་དངོས་པོ་དང་དངོས་པོ་མེད་པའི་ཉོན་མོངས་པ་འཇོམས་པའི་ཕྱིར་རོ། ། ཡང་དག་པར་སྤོང་བ་ནི་དྲ་བ་དྲ་ཕྱིད་དོ། ། རྟ་བབས་བཞི་ནི་སྦྱིན་པ་དང་སྙན་པར་སྨྲ་བ་དང་དོན་སྤྱོད་པ་དང་དོན་མཐུན་པ་བཞིའི་རྣམ་པར་དག་པའོ། ། དེ་ནས་རྡོ་རྗེ་མཁའ་འགྲོ་མའི། ། སྒྲུབ་ཐབས་བདག་གིས་རབ་བཤད་བྱ། ། ནམ་མཁའི་ཁམས་ཀྱི་དབུས་སོང་ནས། ། ཉི་མའི་དཀྱིལ་འཁོར་མཆོག་བསམས་ཏེ། ། རྩེ་ལྔ་པ་ནི་རྣམ་པར་བསྒོམ། ། དེ་ཡི་སྟེང་དུ་པདྨ་དགོད། ། འདི་མདོག་ནག་ལ་འཇིགས་ཆེན་མོ། ། ཕྱག་དྲུག་མཛེས་པའི་གཟུགས་ལྡན་མ། ། ཕྱག་ན་རྡོ་རྗེ་རྣམ་པར་བསྒོམ། ། ལྷག་མའི་ཕྱག་ཏུ་གཞན་དགོད་དོ། ། ཤར་དུ་སངས་རྒྱས་མཁའ་འགྲོ་མ། ། ཕྱག་དྲུག་གཏི་མུག་དང་མཚུངས་པ། ། ཕྱག་ན་འཁོར་ལོ་འཇིགས་ཆེན་མོ། ། རྣལ་འབྱོར་དཀྱིལ་འཁོར་ལ་བསྒོམ་བྱ། ། ལྷོ་རུ་རིན་ཆེན་མཁའ་འགྲོ་མ། ། ཕྲ་མ་དང་མཚུངས་ཕྱག་དྲུག་མ། ། ཕྱག་ན་རིན་ཆེན་འཇིགས་ཆེན་མོ། ། ཉི་མའི་དཀྱིལ་འཁོར་ལ་བསྒོམ་བྱ། ། ནུབ་ཏུ་ཆོས་ཀྱི་མཁའ་འགྲོ་མ། ། ཕྱག་དྲུག་པདྨ་འཛིན་པ་མོ། ། བྱང་ན་ལས་ཀྱི་མཁའ་འགྲོ་མ། ། སྙིང་པོའི་དཀྱིལ་འཁོར་རལ་གྲི་མ། ། མེ་ལ་སོགས་པའི་མཚམས་བཞི་ལ། ། བརྟུལ་ཞུགས་ཅན་གྱིས་ལྷ་མོ་བསྒོམ། ། དྲི་མ་དེ་བཞིན་གར་མ་དང་། ། གླུ་མ་སྒེག་མོ་ཁྱད་པར་ཅན། ། དེ་ནས་སྒོ་སྐྱོང་བསྒོམ་པར་བྱ། ། ཆོ་ག་བཞིན་དུ་ལས་རྣམས་བལྟ། ། ཐོ་བ་དབྱུག་པ་པད་རལ་གྲི། ཨོཾ་བུདྡྷ་ཌཱ་ཀི་ནཱི། ཨོཾ་བཛྲ་ཌཱ་ཀི་ནཱི། ། ཨོཾ་དྷ་རྨྨ་ཌཱ་ཀི་ནཱི། ཨོཾ་རཏྣ་ཌཱ་ཀི་ནཱི། ལཱྃ་མཱྃ་ནཱྃ་གཱྃ་མཚམས་སུ་འོ། ། ཨོཾ་མུངྒ་ར་ཛཿ། ཨོཾ་དཎྜ་ཧཱུྃ། ཨོཾ་པདྨ་བྂ། ཨོཾ་ཁཌྒ་ཧོཿ། ཞེས་པ་ནི་བཅོམ་ལྡན་འདས་རྡོ་རྗེ་ཅན་གྱི་རྡོ་རྗེ་མཁའ་འགྲོ་མའི་སྒྲུབ་ཐབས་གསུངས་པའོ། ། རིང་པོ་ནས་ཐོས་པ་བསྒྲུབ་པའི་ཕྱིར་རྡོ་རྗེ་མཁའ་འགྲོ་མ་བསྒོམ་པར་བྱའོ། ། དེའི་སྔགས་ཀྱི་ཚིག་རྣམས་ནི་འདི་ཡིན་ཏེ། ། ཨོཾ་ཨཱ་ཀཱ་ཤ་ཙ་ར་བཛྲ་ཌཱ་ཀི་ནཱི་སྭཱ་ཧཱ། དེ་ནས། གཞན་ཡང་རྡོ་རྗེ་ས་འོག་གི། སྒྲུབ་ཐབས་བདག་གིས་རབ་བཤད་བྱ། ། ས་འོག་བུ་ག་བསྒྲུབ་པའི་ཕྱིར། ། གནོད་མཛེས་རྡོ་རྗེ་བསྒོམ་པར་བྱ། ། ཕྱག་དྲུག་ཁ་དོག་སྔོན་པོ་ལ། ། ཕྱག་ན་གཏུན་ཤིང་འཛིན་པ་བྱེད། ། སྙིང་པོའི་དཀྱིལ་འཁོར་དབུས་སུ་ནི། ། འདི་ནི་རབ་ཏུ་སྤྱོད་པར་བྱེད། ། ཤར་ལ་སྤྱན་མ་དགོད་བྱ་སྟེ། ། ལྷོ་རུ་དེ་བཞིན་མཱ་མ་ཀཱི། ། ནུབ་ཏུ་ལྷ་མོ་གོས་དཀར་མོ། ། བྱང་དུ་སྒྲོལ་མ་དགོད་པར་བྱ། ། མེ་ཏོག་སྤོས་དང་མར་མེ་དང་། ། དྲི་རྣམས་མེ་སོགས་རྣམས་ལ་དགོད། ། སྒོ་ལ་ཐོ་བ་ལ་སོགས་ཏེ། ། སྦྲུལ་གྱི་རྒྱན་གྱིས་སྐེ་རགས་བྱས། ། དེ་བཞིན་འཁོར་ལོ་བསྒོམ་བྱ་ཞིང་། ། ཆོ་ག་བལྟ་བས་ལས་རྣམས་སོ། ། རྡོ་རྗེ་ས་འོག་སྦྱོར་ལྡན་པས། ། རྨི་ལམ་དུ་ནི་བུ་ག་ཤེས། ། དེ་ནས་རྒྱལ་པོ་བདུན་གྱི་ནི། ། དཀྱིལ་འཁོར་བདག་གིས་རབ་བཤད་བྱ། ། མཁའ་སྤྱོད་རབ་ཏུ་བསྒྲུབ་བྱའི་ཕྱིར། ། རྟ་མཆོག་རབ་ཏུ་བསྒྲུབ་པར་བྱ། ། ཞལ་གཅིག་པ་དང་ཕྱག་གཉིས་པ། ། སྐུ་མདོག་སྔོན་པོ་འཇིགས་པར་བྱེད། ། ཉི་མའི་སྟེང་དུ་གནས་པ་སྟེ། ། ཤིན་ཏུ་འཇིགས་བྱེད་རྟ་ཡི་གདོང་། ། གཡས་ན་རལ་གྲི་ཁུ་ཚུར་ཏེ། ། ཕྱག་དྲུག་གཡོན་པ་ཐོད་པ་འོ། ། ཨོཾ་ཕུ་ཕུ་ཧཱི་ཧཱི། ཤེས་རབ་ཅན་གྱིས་སྔགས་འདི་བཟླ། ། རྟ་མཆོག་རབ་ཏུ་བསྒྲུབ་པའི་ཕྱིར། ། ཤར་ལ་བྷི་ད་བཱི་བསྒོམ་བྱ། ། ལྷོ་ཕྱོགས་སུ་ནི་མྱུར་འགྲོ་མ། ། ནུབ་ཏུ་བདུན་པའི་རྒྱལ་མོ་སྟེ། ། རྟ་མཆོག་མ་ནི་བྱང་དུ་དགོད། ། བདག་པོའི་ཞལ་དང་ཕྱག་བཞིན་དུ། ། ཐམས་ཅད་དེ་བཞིན་མཚུངས་པར་བསྒོམ། ། སྔགས་འདིས་ཐམས་ཅད་མཚུངས་པ་དང་། ། སྤྲོ་བ་རུ་ནི་རབ་ཏུ་གྲགས། ། གླིང་བུ་པི་ཝང་རྔ་ཟླུམ་དང་། ། རྔ་བྲན་རྣམས་ཀྱང་ཟུར་ལ་དགོད། ། བ་ལང་སྣ་དང་གླང་ཆེན་སྣ། ། དེ་བཞིན་བཞིན་བཟང་བཞིན་ངན་མ། ། གཏུན་ཤིང་དང་ནི་སྟ་རེ་དང་། ལྕགས་ཀྱུ་དང་ནི་ཞགས་པ་འོ། ། གར་ལ་སོགས་པའི་རྣལ་འབྱོར་གྱིས། ། སྒོ་བཞི་ལ་ནི་རྟག་ཏུ་བསྒོམ། ། ནས་ལྗང་སྙེ་མ་དང་བཅས་བསམ། ། རང་གི་རྟགས་རྣམས་དེ་བཞིན་གཡས། ། ཇི་ལྟར་རྟ་མཆོག་གི་ནི་སྔགས། ། རྡོ་རྗེ་ས་འོག་གི་ཡང་ངོ་། ། རྟ་མཆོག་བསྒོམ་པའི་སྦྱོར་བ་ལས། ། ཁམས་གསུམ་མཁའ་ལ་རྒྱུ་བར་བྱེད། ། དེ་བཞིན་གཤེགས་པ་ཐམས་ཀྱི་སྐུ་དང་གསུང་དང་ཐུགས་གཤིན་རྗེ་གཤེད་དམར་པོའི་རྒྱུད་ལས་དངོས་གྲུབ་ངེས་པའི་རིམ་པོ་ཕྱེ་བ་སྟེ་བཅུ་དྲུག་པའོ། ། ། ། དེ་ལ་འདིར་ཐིག་གདབ་པའི་དམ་ཚིག་མཆོག་ནི། ཨ་ཀཱ་རོ་མུ་ཁཾ་སརྦ་དྷ་རྨཱ